CELEX: 32014R0097
Language: ro
Date: 2014-02-03 00:00:00
Title: Regulamentul (UE) nr. 97/2014 al Comisiei din 3 februarie 2014 de modificare a anexei III la Regulamentul (CE) nr. 110/2008 al Parlamentului European și al Consiliului privind definirea, desemnarea, prezentarea, etichetarea și protecția indicațiilor geografice ale băuturilor spirtoase

4.2.2014   
            
            
               RO
            
            
               Jurnalul Oficial al Uniunii Europene
            
            
               L 33/1
            
         
      REGULAMENTUL (UE) NR. 97/2014 AL COMISIEI
   
   din 3 februarie 2014
   de modificare a anexei III la Regulamentul (CE) nr. 110/2008 al Parlamentului European și al Consiliului privind definirea, desemnarea, prezentarea, etichetarea și protecția indicațiilor geografice ale băuturilor spirtoase
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (1), în special articolul 17 alineatul (8),
   întrucât:
   
               (1)
            
            
               
                  Asociación Nacional de Fabricantes de Alcoholes y Licores, organism guatemalez înființat în conformitate cu legislația din Guatemala, a solicitat înregistrarea „Ron de Guatemala” ca indicație geografică în anexa III la Regulamentul (CE) nr. 110/2008, în conformitate cu procedura prevăzută la articolul 17 alineatul (1) din regulamentul respectiv. „Ron de Guatemala” este un rom fabricat în mod tradițional în Guatemala.
            
         
               (2)
            
            
               În conformitate cu articolul 17 alineatul (6) din Regulamentul (CE) nr. 110/2008, specificațiile de bază din dosarul tehnic pentru „Ron de Guatemala” au fost publicate în Jurnalul Oficial al Uniunii Europene
                   (2) în scopul aplicării procedurii de opoziție.
            
         
               (3)
            
            
               În conformitate cu articolul 17 alineatul (7) din Regulamentul (CE) nr. 110/2008, Franța și o serie de producători de rom francezi au prezentat declarații de opoziție cu privire la înregistrarea „Ron de Guatemala” ca indicație geografică, pe motiv că specificațiile produsului și definiția romului conform legislației din Guatemala, la care face referire dosarul tehnic, nu ar fi conforme cu definiția romului de la categoria 1 din anexa II la regulamentul respectiv și cu celelalte cerințe ale regulamentului, în principal în ceea ce privește interdicția de a utiliza arome, coloranți și îndulcitori pentru fabricarea romului și normele privind materiile prime care pot fi utilizate, calitatea apei adăugate și indicarea perioadei de maturare în desemnarea, prezentarea sau etichetarea produsului.
            
         
               (4)
            
            
               Cererea de înregistrare a „Ron de Guatemala” include o descriere detaliată a produsului, care este conform cu definiția romului de la categoria 1 din anexa II la Regulamentul (CE) nr. 110/2008 și cu celelalte cerințe ale regulamentului respectiv. Descrierea arată că normele privind fabricarea aplicabile produsului „Ron de Guatemala” sunt mai stricte decât cele care se aplică romului standard produs în această țară.
            
         
               (5)
            
            
               Cererea de înregistrare a „Ron de Guatemala” ca indicație geografică respectă condițiile prevăzute la articolul 17 din Regulamentul (CE) nr. 110/2008. Comisia consideră că, potrivit specificațiilor din dosarul tehnic, produsul îndeplinește cerințele pertinente ale legislației Uniunii.
            
         
               (6)
            
            
               În lumina celor de mai sus, Comisia a considerat că motivele invocate în declarațiile de opoziție cu privire la înregistrarea indicației geografice „Ron de Guatemala” în anexa III la Regulamentul (CE) nr. 110/2008, referitoare la neîndeplinirea condițiilor prevăzute în acest regulament, nu sunt întemeiate.
            
         
               (7)
            
            
               Denumirea „Ron de Guatemala” ar trebui să fie înregistrată ca indicație geografică în anexa III la Regulamentul (CE) nr. 110/2008.
            
         
               (8)
            
            
               Prin urmare, Regulamentul (CE) nr. 110/2008 ar trebui modificat în consecință.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului pentru băuturi spirtoase,
            
         ADOPTĂ PREZENTUL REGULAMENT:
   Articolul 1
   În anexa III la Regulamentul (CE) nr. 110/2008, la categoria de produse „1. Rom”, se adaugă următoarea intrare:
   
      
                   
               
               
                  „Ron de Guatemala
                  
               
               
                  Guatemala”
               
            
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 3 februarie 2014.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 39, 13.2.2008, p. 16.
   
      (2)  JO C 168, 14.6.2012, p. 9.